b'\n_START_ARTICLE_\nAdolf 8. af Holsten\n_START_SECTION_\nLiv og gerning\n_START_PARAGRAPH_\nAdolf var kun tre \xc3\xa5r gammel, da faderen faldt i Ditmarsken 1404, og blev sendt til borggreven af N\xc3\xbcrnberg, den kommende kurfyrste Frederik af Brandenburg. Adolf oplevede som barn Margretes fors\xc3\xb8g p\xc3\xa5 stykkevis at genvinde Slesvig og kom til at n\xc3\xa6re et dybt had til Danmark. Da Adolf if\xc3\xb8lge dansk ret var blevet myndig, blev han kaldt hjem til Holsten af sin farbroder greve Henrik, som i 1419 gav den unge Adolf slottene Rendsborg og Segeberg at disponere over. Det faktum, at greve Henrik gav Adolf disse betydningsfulde slotte, viser, at han synes at have foretrukket denne frem for den i Danmark opdragede \xc3\xa6ldre broder til Adolf, hertug Henrik. Siden stod han ved sin broder Henriks side i kampen mod Erik af Pommern, indtil Henrik faldt ved belejringen af Flensborg 1427. Grev Henrik d\xc3\xb8de i 1421, overtog Adolf styret over hele grevskabet Holsten, mens hertug Henrik fortsatte kampen om S\xc3\xb8nderjylland. Den yngste broder Gerhard blev indtil videre holdt uden for regeringen. Alle tre br\xc3\xb8dre kaldte sig hertuger af Slesvig og grever af Holsten for at vise, at de mente at have arveret til begge omr\xc3\xa5der. _NEWLINE_Da hertug Henrik d\xc3\xb8de under belejringen af Flensborg i 1427, tr\xc3\xa5dte Adolf i spidsen for den langvarige kamp mod den nordiske unionskonge Erik af Pommern. Hansest\xc3\xa6derne havde nu i mellemtiden \xc3\xa5bent taget parti for holstenerne, og unionskongens stilling i S\xc3\xb8nderjylland var svag. Ved v\xc3\xa5benstilstanden i Vordingborg 1435 m\xc3\xa5tte Erik overlade Adolf alt, hvad han da sad inde med af hertugd\xc3\xb8mmet p\xc3\xa5 livstid, dog med forbehold af kronens ret, nemlig hele S\xc3\xb8nderjylland undtagen Haderslev med omgivende herreder og Ribe med biskopsstolens gods ved Tr\xc3\xb8jborg og M\xc3\xb8gelt\xc3\xb8nder) samt Als og \xc3\xb8erne i Vesterhavet (bortset fra et par sm\xc3\xa5)._NEWLINE_Lige efter v\xc3\xa5benstilstandet 1435 blev modviljen mod unionskongen Erik s\xc3\xa5 stor, at planer formedes for at drive ham ud af riget. Adolf deltog sammen med danske storm\xc3\xa6nd i denne sammensv\xc3\xa6rgelse, og ved en aftale i L\xc3\xbcbeck 1439 enedes man om at indkalde Christoffer af Bayern, som skulle forpligtes til at forlene Adolf arveligt med hertugd\xc3\xb8mmet Slesvig. Denne forlening skete ogs\xc3\xa5 i Kolding 1440, og dertil kom nu Haderslev og \xc3\x86r\xc3\xb8 som h\xc3\xb8rende til Adolfs hertugd\xc3\xb8mme, mens Ribe som tidligere forblev under Kronen._NEWLINE_Efter, at den yngste broder Gerhard var d\xc3\xb8d i 1433, var Adolf det eneste resterende mandlige medlem af den gamle greve Gert "den Stores" sl\xc3\xa6gt. S\xc3\xa5ledes forenede han hele Holsten fraset et mindre omr\xc3\xa5de ved Elben (Pinneberg). Efter Christoffers d\xc3\xb8d afslog han tilbuddet om den danske krone, men overf\xc3\xb8rte valget p\xc3\xa5 sin s\xc3\xb8sters\xc3\xb8n, Christian 1., greve af Oldenburg; han tog dog af denne det l\xc3\xb8fte, at han i henhold til den s\xc3\xa5kaldte Constitutio Valdemariana aldrig ville forene hertugd\xc3\xb8mmet med kongeriget. _NEWLINE_Sk\xc3\xb8nt to gange gift (f\xc3\xb8rst med Mathilda af Anhalt (d\xc3\xb8d tidligst 1430) og der efter senest 5. marts 1435 med Margaretha af Mansfeld (d\xc3\xb8d 1496) med hvem han havde en s\xc3\xb8n, som dog d\xc3\xb8de ung) d\xc3\xb8de Adolf barnl\xc3\xb8s 4. december 1459, og med ham udd\xc3\xb8de den holstenske linje af Huset Schauenburg; \xc3\xa5ret efter blev Christian 1. valgt til hertug i Slesvig og greve i Holsten. Da Christian var blevet kronet som konge af Danmark, blev han i 1460, efter Adolfs d\xc3\xb8d, valgt af ridderskabet i Slesvig og Holsten til hersker af begge lande._NEWLINE_Den 4. december 1459 d\xc3\xb8de Adolf p\xc3\xa5 Segeberg slot, og han blev begravet hos sine sl\xc3\xa6gtninge i Itzehoe. Med ham udd\xc3\xb8de huset Schauenburgs hertuger, og b\xc3\xa5de kongeriget, hertugd\xc3\xb8mmet Slesvig og grevskabet Holsten var samlede i en personalunion under samme fyrste, den danske konge.'